ธนาคารกรุงไทย เปิดชำระเงิน ไทย-สิงคโปร์ ด้วย QR Code  ผ่าน Krungthai NEXT เริ่ม 22 กันยายนนี้
นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า ธนาคารประสบความสำเร็จในการพัฒนาบริการ QR Cross-Border Payment เพื่อให้บริการชำระค่าสินค้าและบริการข้ามประเทศระหว่างไทยและสิงคโปร์ ผ่านระบบ QR Code  เป็นธนาคารแรกในประเทศ โดยได้รับคัดเลือกให้เป็นธนาคารที่รับผิดชอบการชำระดุลธุรกรรมระหว่างประเทศ ซึ่งเป็นการต่อยอดจากโครงการความร่วมมือของธนาคารแห่งประเทศไทย (ธปท.) และธนาคารกลางประเทศสิงคโปร์ เพื่อเพิ่มประสิทธิภาพและส่งเสริมการบูรณาการโครงสร้างพื้นฐานทางการเงินระหว่างประเทศให้สามารถเชื่อมโยงภายใต้มาตรฐานเดียวกันทั่วทั้งภูมิภาค โดยพัฒนาต่อยอดจากความสำเร็จในการพัฒนา QR Code มาตรฐานในประเทศไทย เพื่อให้การชำระเงินระหว่างประเทศมีประสิทธิภาพ สอดคล้องกับแผนงานด้านการชำระเงิน ซึ่งเป็น 1 ใน 5 Ecosystem หลักที่ธนาคารมุ่งยกระดับการให้บริการเพื่อตอบโจทย์ลูกค้าทุกกลุ่ม การชำระเงินข้ามประเทศด้วย QR Cross-Border Payment มีความสะดวก รวดเร็วและปลอดภัย สามารถทำรายการผ่านแอปพลิเคชัน Krungthai NEXT เพื่อชำระค่าสินค้าและบริการในประเทศสิงคโปร์ได้ง่าย ขณะที่ลูกค้าของธนาคารในสิงคโปร์ที่เข้าร่วมบริการสามารถใช้แอปพลิเคชั่นของธนาคารนั้นๆ เพื่อสแกน QR Code  มาตรฐานของประเทศไทย ในการชำระค่าสินค้าและบริการต่างๆ ในประเทศไทยได้เช่นเดียวกัน ซึ่งจะช่วยสร้างประสบการณ์ที่ดีขึ้นและคุ้มค่าด้วยอัตราแลกเปลี่ยนที่ดีที่สุดเมื่อเลือกชำระด้วย Krungthai Inter Wallet โดยเริ่มเปิดให้ใช้บริการตั้งแต่วันที่ 22  กันยายนนี้เป็นต้นไป